Марко Ганчев
Как се пали огън на поезията
Помагало за откриването на Деня на поезията всяка година

chitanka.info

Най-отдолу се слага

малко плява,

само че не такава,

ами словесна.

Тя от другата

с това е по-интересна,

че от нея не се приготовлява

хартия, а хартия се изхабява.

После донасяте

няколко клечки —

обикновени, а не клечки важни.

Дори да са влажни,

няма значение:

заедно със сухото

гори и суровото,

както е и в областта на словото.

В изобилие,

като вестникарски творби,

под ръка ще имате

доста върби.

Ех, върбата не е дърво,

ама става за тържество.

Доста ще си изпатите,

като влачите габърите, чепатите.

То на всички от габъри

ни додея:

по тях чворове милион,

а от никой чвор

не покарва клон,

също като стихотворение

с образ до образ,

а пък няма идея.

От дън гори

докарвате пън.

Може и да не гори,

но без пън — сакън!

Прибавяте сухи ластуни

от тикви и от кратуни

(с рими или без рими,

те са така преплетени,

че са неотделими).

Накрая вземате вестник,

само че специален да е той —

празничен брой:

с оди, оратории и хорали,

изобщо такъв,

който е предназначен да пали.

Драсвате му кибрита,

лумва кладата страховита,

и довършвате своето дело добро,

като бутвате вътре читателя

да играе

нестинарско хоро.

1966

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.